ທ່ານກາໄຊປະນາມການແຜ່ແບເອກກະສານລັບ ຂອງສະຫະລັດ
ປະທານາທິບໍດີອັຟການິສຖານກ່າວວ່າ ການແຜ່ແບເອກກະສານລັບນັ້ນ ເປັນການ ກະທໍາທີ່ຂາດຄວາມຮັບຜິດຊອບ ແລະເຮັດໃຫ້ຊີວິດຂອງພວກແຈ້ງ ຂ່າວເປັນອັນຕະລາຍ.
ປະທານາທິບໍດີອັຟການິສຖານ ທ່ານຮາມິດ ກາໄຊ ປະນາມການແຜ່ແບເອກກະສານລັບທາງທະຫານຂອງ ສະຫະລັດ ທີ່ທ່ານເວົ້າວ່າຈະເປັນອັນຕະລາຍຕໍ່ຊີວິດ ຂອງພວກທີ່ໃຫ້ການຊ່ອຍເຫຼືອແກ່ກຳລັງນາໆຊາດຢູ່ໃນ ອັຟການິສຖານ ໃນການຖະແຫຼງທີ່ນະຄອນຫຼວງກາບູລໃນວັນພະຫັດມື້ນີ້ ທ່ານກາໄຊເອີ້ນການແຜ່ແບເອກກະສານລັບນັ້ນວ່າ ເປັນ ການກະທຳທີ່ຂາດຄວາມຮັບຜິດຊອບແລະໜ້າຕື່ນຕົກໃຈ ແລະທ່ານເວົ້າວ່າ ເວລານີ້ ຊີວິດຂອງພວກທີ່ມາແຈ້ງຂ່າວ ກຳລັງຕົກຢູ່ໃນອັນຕະລາຍ ເອກກະສານລັບກ່ຽວກັບການເຮັດສົງຄາມຢູ່ໃນອັຟການິສຖານໄດ້ຖືກນໍາອອກພິມເຜີຍ ແຜ່ໂດຍເວັບໄຊທ໌ WIKILEAKS ໃນມື້ວັນອາທິດຜ່ານມາ ເຈົ້າຂອງເວັບໄຊທ໌ນີ້ເວົ້າວ່າ ກຸ່ມຂອງລາວໄດ້ກວດເບິ່ງເອກກະສານເຫລົ່ານັ້ນແລ້ວ ວ່າມີຊື່ຂອງພວກແຈ້ງຂ່າວຫລືບໍ່? ແລະບໍ່ໄດ້ນໍາອອກພິມເຜີຍແຜ່ຫລາຍກວ່າ 15,000 ໜ້າ ເພາະມີຊື່ພວກແຈ້ງຂ່າວ ນອກນັ້ນ ເຈົ້າໜ້າທີ່ສະຫະລັດກໍໄດ້ເວົ້າວ່າ ການພິມເຜີຍແຜ່ເອກກະສານລັບໂດຍບໍ່ ໄດ້ຮັບອະນຸຍາດດັ່ງກ່າວອາດເຮັດໃຫ້ຜູ້ຄົນຕົກຢູ່ໃນອັນຕະລາຍຫຼືສ້າງຄວາມເສຍ ຫາຍໃຫ້ແກ່ການປະຕິບັດງານທາງທະຫານ